ชาร์ทิสสร้างแบรนด์ สั่งรุกประกันเดินทาง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — กลุ่มนิวแฮมเชอร์ชาร์ทิสบุกตลาดประกันเดินทางทั่วโลก ผ่าน “Travel Guard”
นายอิศรศักดิ์ เทศรัตนวงศ์ ผู้จัดการแผนกประกันอุบัติเหตุส่วนบุคคล บริษัท นิวแฮมเชอร์ อินชัวรันส์ เครือชาร์ทิส เปิดเผยว่า บริษัทมีแผนจะบุกตลาดประกันเดินทางอย่างเต็มตัวอีกครั้ง ด้วยการใช้แบรนด์ “Travel Guard” เป็นตัวทำตลาดประกันการเดินทางในไทย โดยตั้งเป้าเบี้ยประกันเดินทางปีนี้มากกว่าปี 2552 ที่ได้เบี้ยประกันแค่ 200 ล้านบาท 
นายอิศรศักดิ์ กล่าวว่า จุดเด่นของประกัน Travel Guard นี้ จะให้ความคุ้มครองมากขึ้นกว่าแบบเดิมที่ขายอยู่ในขณะนี้ ลูกค้าหาซื้อได้ง่ายทั้งผ่านตัวแทนหรือระบบอินเทอร์เน็ต โดยเบี้ยประกันเดินทางไปต่างประเทศเริ่มต้นแค่ 213 บาท หากเดินทางในประเทศเริ่มต้นแค่ 260 บาท และเดินทางเพื่อการศึกษายังต่างประเทศเบี้ย 7,524 บาท ที่สำคัญบริษัทยังมีศูนย์บริการทั่วโลกตลอด 24 ชั่วโมง ครบทั้ง 7 วัน และมีเจ้าหน้าที่คนไทยที่พร้อมให้บริการตลอดเวลา
ทั้งนี้ บริษัทได้เตรียมงบโฆษณาประชาสัมพันธ์ในช่วง 12 เดือนนี้ไว้ที่ 10 ล้านบาท และคาดว่าจะมีลูกค้าที่เดินทางในประเทศและไปต่างประเทศกลุ่ม 40% ซื้อประกันเพิ่มขึ้น สำหรับสถิติการเคลมที่ผ่านมามีจำนวนแค่ 23% เท่านั้น